SKRIFTLIG FORESPØRGSEL E-0155/00

af Erik Meijer (GUE/NGL) til Kommissionen

(31. januar 2000)

Om: Kommissionens planer om en betydelig begrænsning af offentlighedens adgang til dokumenter

1. Kan Kommissionen huske, at Rådet under det finske formandskab har bestræbt sig på også at anvende de udmærkede bestemmelser for offentlighed i forvaltningen, i lighed med dem, der gælder i forskellige medlemsstater, på Den Europæiske Unions dokumenter?

2. Har Kommissionen kendskab til artiklen EU agter at hemmeligholde dokumenter som har været trykt i den nederlandske avis De Volkskrant den 4. januar 2000?

3. Kan Kommissionen gøre rede for, hvordan disse overvejelser stemmer overens med artikel 255 i Amsterdam-traktaten, som handler om borgernes ret til aktindsigt i Rådets, Kommissionens og Parlamentets dokumenter; nærmere sagt:

a) arbejdsdokumenter og debatsager inklusive dem, som falder ind under begrebet tankefrihed og

b) andre dokumenter inklusive alle dokumenter/betænkninger, der fører til politiske afgørelser?

4. Er Kommissionen ikke også af den opfattelse, at åbenhed og transparens over for borgerne, netop efter den foregående kommissions fratræden, er af afgørende betydning? Er Kommissionen ligeledes af den opfattelse, at dette også er et af de krav, der bør stilles, hvis borgerne skal tage Den Europæiske Unions forskellige organer alvorligt?

5. Kan Kommissionen oplyse, hvordan det på baggrund af dens planer, således som det fremgår af artiklen i Volkskrant, fremover vil være muligt for samfundsorganisationer og enkeltpersoner i fuldt omfang at kunne deltage i den demokratiske beslutningsproces og udøve indflydelse på de afgørelser, der træffes på EU-plan?

Svar afgivet på Kommissionens vegne af Romano Prodi

(2. marts 2000)

Kommissionen husker udmærket, at der under det finske formandskab for Rådet herskede en vilje i medlemsstaterne til at anvende de bedste regler for offentlighed i forvaltningen på EU's dokumenter.

Det er også derfor, at Kommissionen omhyggeligt har foretaget en sammenlignende analyse af gældende lovgivning om adgang til dokumenter i medlemsstaterne, og ved udarbejdelsen af det forslag til forordning om gennemførelse af EF-traktatens artikel 255 (tidligere artikel 191 A), som Kommissionen vedtog den 26. januar 2000(1), har den taget udgangspunkt i den bedste praksis med hensyn til gennemsigtighed i de mest avancerede medlemsstater.

Kommissionen er bekendt med den avisartikel, som det ærede medlem henviser til. Den skal imidlertid understrege, at den kritik, der kommer til udtryk i denne artikel, har reference til et tidligere forslag, som ikke blev godkendt af Kommissionen.

Det ærede medlem vil kunne konstatere, at teksten til forslaget til forordning om aktindsigt i dokumenter fra Europa-Parlamentet, Rådet og Kommissionen, fuldt ud opfylder hans forventninger. Dette forslag er nemlig en forbedring og en udvidelse af de aktuelle regler, der er i kraft i institutionerne, især ved at man medtager de indgående dokumenter, der findes i institutionerne.

Desuden forhindrer den nye definition af anvendelsesområdet på ingen måde borgere og sammenslutninger i at deltage i beslutningsprocessen og i institutionernes arbejde, en deltagelse, som faktisk er en nødvendig betingelse for beslutningstagningen i et demokratisk system.

(1) KOM(00) 30 endelig udg.